Coordenadas: 41°58′16.42″N 12°30′16.35″O﻿ / ﻿41.9712278, -12.5045417

O **Istituto Poligrafico e Zecca dello Stato** –IPZS– (en galego: "Instituto Poligráfico e Ceca do Estado") é a compañía pública italiana, dependente do Ministerio de Economía e Facenda, encargada da cuñaxe da moeda de curso legal nese país. Ten a súa sede en Roma, no número 691 da Via Salaria.

O IPZS produce ademais pasaportes e selos de correos tanto para a República Italiana como para os microestados da Cidade do Vaticano, San Marino e a Orde de Malta. Na súa sede de Roma está tamén a súa editora *Libreria dello Stato*, así como a *Officina Carte Valori*, onde se imprimen os selos postais, e a súa produtora multimedia. Conta tamén con outras plantas situadas en Verrès, no Val de Aosta, e en Foggia, Puglia. Os billetes son producidos polo Banco de Italia.

Historia
--------

As orixes da Casa de Moeda do Estado (*Zecca dello Stato*) remóntanse a 1871, cando o Reino de Italia trasladou a súa capital a Roma. O novo estado creado logo do *Risorgimento* utilizou inicialmente para a produción da súa moeda a ceca dos extintos Estados Pontificios, ata que creou a *Regia Zecca* ("Ceca Real"), sita no distrito de Esquilino e inaugurada por Vítor Manuel III o 27 de decembro de 1911. Na súa sede establecéronse tamén naquel momento o Museo Numismático e a Escola de Arte da Medalla, fundada en 1907 polo propio rei; esta última permanece aínda no mesmo lugar, e nela fórmanse os artistas que logo traballarán na produción de moedas e medallas.

Pola súa banda, o *Istituto Poligrafico* naceu en 1928, e non foi ata 1978 cando, baixo a presidencia de Rosario Lanza, cando a *Zecca dello Stato* se converteu en parte do *Istituto* para dar lugar á institución actual: *Istituto Poligrafico e Zecca dello Stato*.

En 1982, a ceca italiana converteuse na primeira casa de moeda do mundo en fabricar moedas bimetálicas, con valor de 500 liras, mediante un procedemento de cuxa patente é posuidora.

Ademais das moedas italianas da Eurozona, o IPZS cuña tamén os euros e os céntimos do Vaticano, de San Marino e, desde 2018, tamén os de Eslovenia.

Produtos e servizos
-------------------

Pavillón do **IPZS** na Feira do Libro de Turín de 2006.
Á parte da cuñaxe de moeda e da producuión de selos postais, o IPZS é o responsable da impresión de publicacións oficiais como a *Gazzetta Ufficiale* e tamén da elaboración de diversas marcas e selos de carácter oficial.

Ademais, encárgase do deseño de sistemas de seguridade en de loita contra a falsificación. Estes sistemas intégraos nos documentos de identidade nos pasaportes, nos permisos de conducir e nos permisos de residencia que tamén produce. As placas de matrícula para automóbiles, que se elaboran na planta de Foggia, son outros dos seus produtos. Por outra parte, o IPZS ofrece o servizo de administración de sitios web institucionais e de xestión de bases de datos.

A partir de 2001, o Centro Nacional de Análise de Moedas estableceuse nas instalacións do *Istituto Poligrafico e Zecca dello Stato*, como entidade encargada da análise das moedas falsas que os cidadáns de Italia, San Marino e a Cidade do Vaticano etán obrigados a entregarlle. Este centro forma parte do Grupo Europeo de Expertos en Falsificación da Oficina Europea de Loita contra a Fraude.

### Galería de produtos do IPZS

* Moeda dun euro de Italia.Moeda dun euro de Italia.
* Moeda de 100 liras do Vaticano.Moeda de 100 liras do Vaticano.
* Moeda de 500 liras de San Marino.Moeda de 500 liras de San Marino.
* Bolsa con moedas eslovenas de euro.Bolsa con moedas eslovenas de euro.
* Selo de San Marino coa inscrición I.P.S-OFF CARTE·VALORISelo de San Marino coa inscrición I.P.S-OFF CARTE·VALORI
* Documento de identidade italiano.Documento de identidade italiano.
* Pasaporte italiano.Pasaporte italiano.
* Gazzeta Ufficiale della Republica Italiana, editada polo IPZE.*Gazzeta Ufficiale della Republica Italiana*, editada polo **IPZE**.
* Placa de matrícula italiana.Placa de matrícula italiana**.**

Museo da Ceca de Roma
---------------------

*Artigo principal**:* Museo da Ceca de Roma.
Sede do Museo da Ceca de Roma, nas instalacións do **IPZS**
As orixes do museo están na adquisición de varias coleccións polo Vaticano a finais do século XVIII, que logo se converteron en gabinete numismático, do que se fixo cargo o Ministerio de Facenda italiano en 1870. En 1911 instalouse no edificio da Ceca Real e posteriormente pasou para a sede do Ministerio de Facenda.

En outubro de 2016 inaugurouse unha nova etapa do Museo da Ceca de Roma (*Museo della Zecca di Roma*) nas instalacións do Instituto Poligráfico e Ceca do Estado, do que depende, na Via Salaria de Roma.

A colección do museo componse de arredor de 20.000 pezas, entre moedas, medallas, artefactos de cuñaxe e moedelos en cera, tanto italianos como doutros países.

Notas
-----

1. ↑  "*I Vertici*. IPZS.
2. 1 2  "*Bilancio al 31 dicembre 2016*. IPZS.
3. ↑  "Istituto poligrafico e Zecca dello Stato". En *Enciclopedia Treccani*.
4. ↑  "Libreria dello Stato". Sitio web de IPZS.
5. 1 2  "Mission". Sitio web de IPZS.
6. ↑  "Stabilimenti". Sitio web de IPZS.
7. ↑  Currà, E. (2928). "La Regia Zecca, costruzione e architettura di una fabbrica palazzo per Roma Capitale". En Villani, R. M. *La Scuola Dell'Arte della Medaglia, una Storia Attuale*. Roma. IPZS - Libreria dello Stato. ISBN 9788824027762
8. ↑  "Roma, la «prima» Zecca dello Stato diventa un hub culturale". *Corriere de la Sera*. 18 de xuño de 2019.
9. ↑  "Zecca dello Stato". Sitio web de IPZS.
10. ↑  "Una scuola-laboratorio unica al mondo. Scuola dell’Arte della Medaglia di IPZS Arquivado 28 de outubro de 2019 en Wayback Machine.". *Scuole Mestiari d'Arte*.
11. ↑  "Scuola dell'Arte della Medaglia". Sitio web da Escola.
12. ↑  "La "fabbrica delle lire" simbolo dell'Italia unita". *Il Giornale*. 25 de novembro de 2015.
13. ↑  "Italy. 500 lire. 1982-2001". *Coin Brothers*.
14. ↑  Hengeveld, D. (2012). "Exploring Bimetallic Coins Arquivado 26 de marzo de 2020 en Wayback Machine.". En *Coin Update*. 20 de xullo.
15. ↑  "Emisión de 2018" e "emisión de 2019". *Banka Slovenije*.
16. ↑  "Gazzetta Uficiale". Sitio web de IPZS.
17. ↑  "Sicurezza Anticontraffazione". Sitio web de IPZS.
18. ↑  "Documenti di riconoscimento Arquivado 03 de maio de 2020 en Wayback Machine.". Sitio web de IPZS.
19. ↑  "Targhe Veicoli". Sitio web de IPZS.
20. ↑  "Portali". Sitio web de IPZS.
21. ↑  "C.N.A.C. (Coin National Analysis Center)"*. Sitio web de IPZS.*
22. ↑  "Storia della collezione". *IPZS. Museo della Zecca*.
23. ↑  "Museo della Zecca, apre la fabbrica dei tesori italiani". *Ansa.it*. 27 de outubro de 2016.
24. ↑  "Il museo". *Museo della Zecca di Roma*.
25. ↑  "Collezione online". *Museo della Zecca di Roma*.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Istituto Poligrafico e Zecca dello Stato*** |

### Outros artigos

* Casa de moeda
* Cuñaxe
* Instituto Italiano de Numismática
* Sociedade Numismática Italiana

### Ligazóns externas

* Sitio web do Istituto Poligrafico e Zecca dello Stato
* Sitio web do Museo da Ceca de Roma
* Sitio web da Escola de Arte da Medalla